På Nordjyllandsværket i Vodskov er der ikke længere røg i skorstene. I knap fire måneder kan kraftværket ikke producere el, og det koster dem dyrt. - Vi har fundet fejlen og arbejder på at få den udbedret. Det er en stor og kompliceret maskine, så det er en meget tidskrævende proces, siger Søren Gais Kjeldsen, der er administrerende direktør hos Aalborg Forsyning. Den afbrudte produktion har til stor frustration stået på siden den 5. juli, hvor en kortslutning i generatoren forvoldte den store skade. For Nordjyllandsværket, der normaltvis leverer strøm til omkring halvdelen af kommunens borgere, er det et stort tab. - De måneder, vi ikke har kunnet producere, har vi ikke haft nogen indtjening. Vi har ikke kunnet levere Nordjyllandsværkets andel af den strøm, som alle har manglet, siger Søren Gais Kjeldsen. Derfor arbejdes der lige nu på højtryk for at få damp i værket igen. - Vi har måttet adskille generatoren og fremskaffe reservedele for, at Nordjyllandsværket kan komme i sikker drift igen. Lys for enden af tunnelen I Aalborg Kommune er der dog stadig lys i stuerne, hvor man ikke behøver at frygte et pludseligt strømsvigt. For der er heldigvis flere kraftværk, der kan levere til de aalborgensiske husstande. - Vi sælger vores strøm på elbørsen, så når udbyderne ikke har kunnet købe det af os, har de søgt andre veje for at kunne tilbyde det til borgerne og virksomhederne, siger Søren Gais Kjeldsen, der ærgrer sig over situationen. Nordjyllandsværket forventes at kunne være i kommerciel drift igen natten mellem den 26. og 27. oktober, så udbyderne atter kan købe el af det hårdt prøvede kraftværk.

Opsummering:
Som følge af en kortslutning i generatoren, kan Nordjyllandsværket ikke længere producere el til halvdelen af kommunens borgere, som de plejer at forsyne.